[{"text_idx": "#000000", "text": "Jam la 36an fojon komence de januaro renkontig\u0302is esperantistoj-vojag\u0302antoj en la slovaka montaro Malaltaj Tatroj. La renkontig\u0302o portas nomon Poludnica lau\u0306 unu el la plej belaj montoj en la montaro. C\u0302i-jare la renkontig\u0302o okazis en la civito Liptovsky\u0301 Ja\u0301n."}, {"text_idx": "#000001", "text": "La kvartaga okazaj\u0302o konsistis el interesaj prelegoj el la tuta mondo, kelkaj turismaj ekskursoj kaj aliaj agadoj. Ok prelegantoj prezentis siajn travivaj\u0302ojn en vintra Uralo, Internacia Himalaja Renkontig\u0302o en Nepalo, Afrika kongreso de TEJO, vojag\u0302o c\u0302irkau\u0306 la mondo kaj Bosniaj piramidoj. Partoprenantoj taksis plenumadon de longjaraj vojag\u0302programoj \u201cLa plej altaj pintoj de EU\u201d kaj \u201cSlovakaj montaroj\u201d. Pri tre interesaj faktoj de historio de soraboj prelegis Ma\u0301ria Pilkova\u0301 (C\u0302eh\u0302io) kaj Dorota Rodzianko (Pollando) instruis ac\u0302etadi malmultekostajn biletojn. Ne mankis ankau\u0306 prezentado de vojag\u0302planoj por 2018. Nova programero estis prezentado de skribaj verkoj, kiuj rilatas al Poludnica."}, {"text_idx": "#000002", "text": "La c\u0302efa turisma programero estis tradicia supreniro al la pinto de Poludnica. El la vilag\u0302o Il\u030canovo sukcese pas\u0302is 33 personoj el tri landoj kaj ses slovakaj regionoj. Por la konstruo de la Esperanto-obo ili suprenportis s\u0302tonojn el diversaj lokoj de la Tero. Nun kus\u0302as en la Esperanto-obo jam pli ol 850 kg da s\u0302tonoj. La vetero kompare kun la pasinta jaro estis pli agrabla. Sukcesaj suprenirantoj revenis al la vilag\u0302o Liptovsky\u0301 Ja\u0301n, kie ili ripozis en varmaj baseno kaj sau\u0306no."}, {"text_idx": "#000003", "text": "Unu tagon antau\u0306e okazis ekskurso en la Altaj Tatroj, kie la celo estis la lago Popradske\u0301 Pleso kaj apuda simbola tombejo, dedic\u0302ita al tragedie mortintaj vizitantoj de la montaro. Postrenkontig\u0302aj ekskursoj estis en la valo Ticha\u0301 dolina (Altaj Tatroj) kaj en la valo Z\u030ciarska dolina (Okcidentaj Tatroj). Kun la renkontig\u0302o estis ligita kultura programero \u2013 fotoekspozicio de la familio S\u030ckuta en la kulturdomo en Liptovsky\u0301 Ja\u0301n. La familianoj S\u030ckuta krom tio, ke ili estas esperantistoj au\u0306 simpatiantoj, estas konataj kiel eminentaj fotistoj. La renkontig\u0302o estis malferma, tio signifas, ke g\u0302in partoprenis krom esperantistoj ankau\u0306 aliaj interesatoj. La tutan renkontig\u0302on partoprenis 68 vojag\u0302antoj kaj turistoj el ses landoj kaj dek slovakaj regionoj. Pri la renkontig\u0302o vi povas legi kaj vidi fotogalerion en la retejo de Poludnica: ."}]